ການຝຶກອົບຮົມກ່ຽວກັບ ລະບົບດາວທຽມ BeiDou ທີ່ ສປ ຈີນ
ໃນລະຫວ່າງວັນທີ 04-17 ທັນວາ 2017, ທາງປະເທດ ສປ ຈີນ
ໄດ້ຈັດງານສຳມະນາໃນຫົວຂໍ້ “ລະບົບສັນຍານດາວທຽມໄບດູ ສຳລັບ
ພະນັກງານພາກລັດໃນປະເທດທີ່ກໍາລັງພັດທະນາ”, ເຊິ່ງມີຜູ້ເຂົ້າຮ່ວມ
ທັງໝົດ ຈໍານວນ 13 ທ່ານ, ຈາກປະເທດນາມີເບຍ 1 ທ່ານ, ເລບາ
ນອນ 2 ທ່ານແລະ ຈາກ ສປປລາວ 10 ທ່ານ, ເຊິ່ງທາງ ສປປລາວ
ປະກອບມີຕົວແທນຈາກບໍລິສັດດາວທຽມລາວ, ບໍລິສັດອີທີແອວ,ຫ້ອງ
ການປົກຄອງເມືອງ ແລະ ພະນັກງານຈາກກະຊວງ ປທສ 3 ທ່ານ.
ໃນການສຳມະນາ ມີການສະເໜີ ແລະ ແນະນຳ ກ່ຽວກັບເຕັກໂນໂລຊີຕ່າງໆ ດ້ານດາວທຽມ ໃນ ສປ ຈີນ ເຊັ່ນ ການພັດທະນາ ແລະ ສະຖານະພາບ ລະບົບດາວທຽມ BeiDou ໃນປະຈຸບັນ, BeiDou CORS datum service, timescale of BeiDou ແລະ precision of BeiDou System in agricultural application. ນອກນັ້ນຍັງໄດ້ຮຽນຮູ້ແນວທາງອັນສຳຄັນ ກໍຄືນະໂຍບາຍຂອງ ທ່ານ “Xi Jinping” ປະທານປະເທດຂອງ ສປ ຈີນ ກ່ຽວກັບ Cyberspace ເປັນຕົ້ນແມ່ນ ແຜນຍຸດທະສາດຫຼັກການຮ່ວມມື the Belt and the Road ຫຼື Silk Road economic belt ແລະ ອື່ນໆທີ່ກ່ຽວຂ້ອງ ພ້ອມກັບຮຽນຮູ້ການພັດທະນາເຕັກໂນໂລຊີຕ່າງໆ ຄຽງຄູ່ກັບການອອກນິຕິກຳ ເພື່ອຄຸ້ມຄອງ Cybersecurity.
ນອກຈາກ ການສຳມະນາທີ່ສະແດງໃຫ້ເຫັນເຖິງການພັດທະນາ, ຄວາມຮູ້, ເຕັກໂນໂລຊີ ແລະ ແນວທາງຂອງສປ ຈີນແລ້ວ, ຍັງໄດ້ມີການແລກປ່ຽນບົດຮຽນ ດ້ານວັດທະນະທຳ, ພາສາ ພ້ອມກັບການທ່ອງທ່ຽວຊົມສະຖານທີ່ຕ່າງໆທີ່ກ່ຽວຂ້ອງ ລະບົບດາວທຽມ BeiDou ແລະ ສະຖານທີ່ວັດທະນະທໍາອື່ນໆ ທີ່ສະແດງໃຫ້ເຫັນເຖິງ ປະຫວັດສາດອັນເກົ່າແກ່ ແລະ ການພັດທະນາພາຍໃນປະເທດໃນໄລຍະຜ່ານມາ. .
ເວົ້າລວມແລ້ວ ຈຸດປະສົງຫຼັກຂອງການສຳມະນາ ທີ່ສປ ຈີນ ກໍ່ເພື່ອເພີ່ມທະວີການຮ່ວມມື ແລະ ແລກປ່ຽນບົດຮຽນກ່ຽວກັບການນຳໃຊ້ເຕັກໂນໂລຊີ, ລະບົບດາວທຽມ BeiDou, ການພັດທະນາເສດຖະກິດໃນ ສປ ຈີນ ກັບບັນດາປະເທດທີ່ກຳລັງພັດທະນາ ຄຽງຄູ່ກັບເຜີຍແຜ່ແຜນຍຸດທະສາດການຮ່ວມມື ທາງດ້ານ Cyberspace ຂອງທ່ານປະທານ “Xi Jinping” ການສຳມະນາ ແລະແລກປ່ຽນບົດຮຽນຄັ້ງນີ້ ຍັງເປັນການເສີມຂະຫຍາຍສາຍພົວພັນມິດຕະພາບ ລະຫວ່າງ ລາວ-ຈີນ ໃຫ້ເລິກເຊິ່ງຍິ່ງຂື້ນ, ເຊິ່ງທາງກົມເຕັກໂນໂລຊີການສື່ສານຂໍ້ມູນຂ່າວສານ ກະຊວງ ປທສ ກໍ່ເລັງເຫັນເຖິງໂອກາດ ແລະ ໝາກຜົນ ໃນການຮ່ວມມື ແລະ ຍາດແຍ່ງການຊ່ວຍເຫຼືອ ດ້ານການພັດທະນາບຸກຄະລາກອນ ແລະ ກອບວຽກໃນການຮ່າງນິຕິກຳຄຸ້ມຄອງດ້ານ ICT ຕ່າງໆ ຈາກ ສປ ຈີນ ເພື່ອຖອດຖອນບົດຮຽນ, ເປີດໂລກະທັດການຮຽນຮູ້, ກ້າວໄປສູ່ລັດແຫ່ງກົດໝາຍ, ພັດທະນາສັງຄົມ-ເສດຖະກິດ ດີຈີຕອນ ໃຫ້ທັນກັບບັນດາປະເທດອ້ອມຂ້າງ ແລະ ສາກົນ.